Entstowwe, werksgeleenthede 2021 se prioriteit – RamaphosaPres. Cyril Ramaphosa lewer sy staatsrede. (Foto: GCIS) Die regering gaan die komende jaar op slegs vier prioriteite fokus. Dit behels die bekamping van die koronavirus, ekonomiese herstel, die implementering van ekonomiese hervormings om volhoubare werksgeleenthede te skep en inklusiewe groei te bevorder, asook die bekamping van korrupsie en die versterking van die staat. Ramaphosa het meer inligting bekendgemaak oor Covid-19-entstowwe wat bestel is, die implementering van infrastruktuurprojekte en die herstel van Eskom. Bekamping van die koronavirus Ramaphosa het gedurende sy toespraak gesê Suid-Afrika moet vanjaar alles in sy vermoë doen om die verspreiding van Covid-19 te beperk en eindelik te oorkom. Gesondheidswerkers sal nou gedurende fase 1 van die regering se entstofplan met die Johnson & Johnson-entstof ingeënt word. Die regering het reeds 9 miljoen dosisse van dié entstof bekom waarvan die eerste 80 000 dosisse volgende week in die land sal aankom. Nog besendings, wat in totaal 500 000 dosisse sal uitmaak, sal oor die volgende vier weke volg. Pfizer sal op sy beurt 20 miljoen dosisse teen die einde van die eerste kwartaal begin lewer, terwyl die regering nog 12 miljoen dosisse deur die Covax-entstofprogram sal bekom. Dié entstowwe sal aangevul word met ander entstowwe wat met behulp van die Afrika-unie bekom word. “Ons sal hierdie uitdaging oorkom. Dit is egter nie net hierdie virus wat ons moet oorkom nie, maar ook armoede, hongersnood, werkloosheid en ongelykheid.” Werkskepping Suid-Afrika se werkloosheidsyfer staan ​​nou op ’n verbysterende 30,8%. Altesaam 1,7 miljoen minder landsburgers was gedurende die derde kwartaal van 2020 in diens, in vergelyking met die eerste kwartaal (voordat die Covid-19-pandemie kop uitgesteek het). Die Nasionale Vergadering tydens die staatsrede. (Foto: GCIS) Die president het verder daarop gewys dat die land se ekonomie gedurende die derde kwartaal 6% kleiner was vergeleke met die laaste kwartaal van 2019. Die regering verwag egter dat al meer mense weer in diens gestel sal word namate die ekonomie weer oopgestel word. Ramaphosa sê meer as R57 miljard is tot op hede deur middel van die Werkloosheidsversekeringsfonds (WVF) se tydelike verligtingskema (Ters) aan meer as 4,5 miljoen werkers uitbetaal, terwyl meer as R1,3 miljard beskikbaar gestel is om hoofsaaklik klein en mediumgrootte ondernemings gedurende die afsonderingstydperk te ondersteun. Meer as R70 miljard se belastingverligting is uitgereik na besighede in nood en R18,9 miljard se lenings is goedgekeur vir 13 000 ondernemings. Infrastruktuur Wat infrastruktuur betref, is ’n infrastruktuur-beleggingsprojek van R340 miljard in netwerkbedrywe soos energie, water, vervoer en telekommunikasie ontwikkel en vordering word reeds gemaak. Dit sluit in verskeie groot waterinfrastruktuurprojekte, waaronder die Mokolo- en Krokodilrivier-projek, en die uMkhomazi-waterprojek. Hulpbronne vanuit die fiskus word gebruik vir konstruksie aan die N1-, N2- en N3-snelweë. Volgens Ramaphosa is ’n infrastruktuurfonds van R100 miljard reeds in volle werking. “Hierdie fonds sal lei tot die herlewing van die konstruksiebedryf en die skep van broodnodige werksgeleenthede.” Produksie Die regering wil ook in die komende jaar plaaslike produksie beter ondersteun en beoog om Suid-Afrika se afhanklikheid van invoere oor die volgende vyf jaar met 20% te verminder. Altesaam 42 produkte is reeds geïdentifiseer – van eetbare olies tot meubels, vrugtekonsentrate, persoonlike beskermingstoerusting, staalprodukte en insette vir groen ekonomie – wat plaaslik vervaardig kan word. “Indien ons ons teiken bereik, sal Suid-Afrika sy produktiewe ekonomie aansienlik uitbrei en moontlik meer as R200 miljard tot die land se jaarlikse produksie toevoeg.” Pres. Cyril Ramaphosa lewer sy staatsrede. (Foto: GCIS) Ramaphosa het tydens verlede jaar se staatsrede gesê meesterplanne moet opgestel word om sleutelbedrywe te vernuwe en te laat groei. Vier meesterplanne is intussen voltooi en onderteken. Deur die implementering van die pluimvee-meesterplan is sowat R800 miljoen in dié bedryf belê om sy produksie op te gradeer. Suid-Afrika produseer nou elke week ’n bykomende miljoen hoenders. Die suiker-meesterplan is tydens die afsonderingstydperk onderteken, met die verbintenis van groot gebruikers van suiker om minstens 80% van hul suikerbehoeftes by plaaslike produsente te bekom. Deur die implementering van dié plan, is ’n toename in plaaslike produksie en ’n afname in ingevoerde suiker verlede jaar opgemerk, wat stabiliteit skep vir ’n bedryf wat ongeveer 85 000 werknemers in diens neem. Ford se onlangse belegging van R16 miljard om hul vervaardigingsaanleg in Tshwane uit te brei, sal die groei van ongeveer 12 klein en mediumgrootte ondernemings in die vervaardiging van motoronderdele ondersteun. Deur die presidensiële werkverskaffingstimulus is meer as 430 000 nuwe werksgeleenthede geskep en 180 000 ander sal na verwagting binnekort geskep word. Herstel van Eskom Ramaphosa het verder gesê daar word beoog om die land se energieopwekkingskapasiteit uit te brei. Die herstel van Eskom se bedryf- en finansiële gesondheid is van kern belang hiervoor. Eskom is daarom herstruktureer in drie afsonderlike entiteite vir opwekking, versending en verspreiding. Dit sal die grondslag lê vir ’n doeltreffende, moderne en mededingende energiestelsel. (Argieffoto) “Eskom maak aansienlike vordering met sy intensiewe instandhouding- en bedryfsprogramme om die betroubaarheid van sy steenkoolvloot te verbeter. “Ons werk nou saam met Eskom aan voorstelle om sy finansiële posisie te verbeter, sy skuld te bestuur en sy afhanklikheid van die fiskus te verminder,” het die president gesê. Met dié doel in gedagte sal die regering ook binnekort die verkryging van ŉ bykomende 11 800 megawatt krag uit hernubare energie, natuurlike gas, batteryberging en steenkool in werking stel, in ooreenstemming met die Geïntegreerde Hulpbronplan 2019. “Ten spyte hiervan voorspel Eskom dat daar sonder bykomende kapasiteit oor die volgende vyf jaar ’n tekort van tussen 4 000 en 6 000 megawatt aan elektrisiteitsvoorsiening gaan wees aangesien ou steenkoolkragstasies die einde van hul lewensduur bereik.” Korrupsie Volgens Ramaphosa het die Zondo-kommissie van ondersoek na staatskapings se onthullings tot dusver die omvang van staatskaping en verwante korrupsie blootgelê. Die president meen daar is tog vordering gemaak om wetstoepassingsliggame in staat te stel om korrupsie te beveg. “Daar is beter samewerking en die deel van hulpbronne tussen die onderskeie wetstoepassingsagentskappe, wat ’n meer geïntegreerde benadering tot ondersoeke en vervolging moontlik maak.” Lede vir die regering se Nasionale Adviesraad vir Korrupsie sal ook binnekort aangestel word. “Toe daar verlede jaar berigte aan die lig gekom het oor moontlike bedrog en korrupsie in die verkryging van Covid-19-verwante goedere en dienste, het ons daadwerklik opgetree om hierdie praktyke stop te sit, alle bewerings te ondersoek en teen die verantwoordelikes op te tree.” Die regering beoog ook om misdaad oor die algemeen te bekamp. “Die bekamping van misdaad is belangrik vir die sukses van ons herstel.”